**VEIEN TIL ET UNIVERSELT UTFORMET NORGE I 2035**

**FFOS HOVEDANBEFALINGER:**

* Norge må oppfylle sine internasjonale forpliktelser, egne målsettinger og lovverk innen universell utforming.
* Det må settes mål om et universelt utformet Norge i 2035, og et tilgjengelig Norge i 2025. For skolebygg må fristen være 2030.
* De ni departementene som har underskrevet strategien og handlingsplanen for likestilling av mennesker med funksjonsnedsettelse - Et samfunn for alle - må pålegges å gjennomgå og lage en plan for å oppfylle sine forpliktelser innen universell utforming og tilgjengelighet i FN-konvensjonens ulike artikler.
* Kommunal- og moderniseringsdepartementet (KMD) må pålegge fylkeskommuner og kommuner å utarbeide planer for å nå de samme målene.
* Det må komme årlige bevilgninger i Statsbudsjettet til gjennomføringen av handlingsplanen.
* Dagens hull i diskrimineringslovgivningen må tettes, gjennom å stille krav om universell utforming av varer, tjenester og informasjon, samt til arbeidsbygg og IKT-systemer på arbeidsplasser.
* KMD må raskt komme med forskrifter for universell utforming av eksisterende bygg og anlegg.
* Mål og innsatser for arbeidet med universell utforming både når det gjelder transportmidler og infrastruktur i Nasjonal Transportplan må samordnes med handlingsplanen for universell utforming 2021-2025, og forpliktende tidsfrister må innføres for de ulike områdene.
* KMD må innføre en ordning med elektronisk valg så raskt som mulig.
* Funksjonshemmede må sikres god informasjon og gode beredskapsplaner i nødssituasjoner.

# Mål om universell- og tilgjengelig utforming må konkretiseres

Det er forskjell på universell utforming og tilgjengelighet. Likestillings- og diskrimineringsloven (§17)definerer universell utforming som «utforming eller tilrettelegging av hovedløsningen i de fysiske forholdene, inkludert informasjons- og kommunikasjonsteknologi (IKT), slik at virksomhetens alminnelige funksjoner kan benyttes av flest mulig, uavhengig av funksjonsnedsettelse».

Universell utforming gjør tjenesten, bygget etc. tilgjengelig for alle på en likeverdig måte, slik at også funksjonshemmede har selvstendig tilgang uten å måtte be om bistand. Universell utforming er enklest å få til når man planlegger og utformer noe fra bunnen av. Ved å reparere eller optimalisere noe som allerede finnes, kan tilgjengeligheten bli bedre, noe som også er viktig da det meste av bygg og infrastruktur allerede ligger der. Det kan bidra til mer inkluderende løsninger raskt, for eksempel i eldre verneverdige bygg, og bør sees som et skritt i retning av et universelt utformet samfunn.

FFO mener det må settes konkrete mål og tidsfrister for et universelt utformet Norge. Vi mener det er realistisk å oppnå dette innen 2035. Samtidig må vi jobbe for økt tilgjengelighet i samfunnet, og målet for dette bør settes tidligere, til 2025. For grunnskoler foreligger det allerede en plan for universell utforming innen 2030, Veikart skole [[1]](#footnote-1).

[[2]](#footnote-2)

Det finnes gode eksempler på området. Statsbygg har et mål om universell utforming av bygg de har ansvar for innen 2025, og jobber systematisk for å oppnå dette. Oslo er også godt i gang med å oppgradere sine skolebygg. Vy (tidligere NSB) har vunnet priser for sine universelt utformede tog, og Statens vegvesen har bygget mange universelt utformede busholderplasser.

Evalueringen[[3]](#footnote-3) av regjeringens handlingsplan for universell utforming 2015-19, viser at planen framstår som mindre offensiv og forpliktende enn de to foregående handlingsplanene. Målformuleringen er mindre klar og den løpende politiske oppfølgingen er avviklet.

For å nå målene om tilgjengelighet og universell utforming innen tidsfristene, må den nye handlingsplanen for universell utforming være tverrdepartemental og følges opp med øremerkede midler for gjennomføring. Den må ta tak i de store utfordringene innen de ulike områdene; bygg, anlegg, transport, uteområder og IKT. Den må også rette seg mot kommuner og fylkeskommuner, og stille krav om at de i løpet av 2022 skal ha kartlagt status og få på plass egne planer for universell utforming.

Bevilgninger kan gis gjennom tilskuddsordninger eller gjennom krav om aktiviteter i overføringer og oppdragsbrev fra departementene til underliggende direktorater og etater. En rentekompensasjonsordning kan også være en aktuell modell.

**VÅRE ANBEFALINGER:**

**FFOS ANBEFALINGER:**

* Norge må oppfylle sine internasjonale forpliktelser, egne målsettinger og lovverk innen universell utforming.
* De ni departementene som har underskrevet strategien og handlingsplanen for likestilling av mennesker med funksjonsnedsettelse - Et samfunn for alle - må pålegges å gjennomgå og lage en plan for å oppfylle sine forpliktelser innen universell utforming og tilgjengelighet i FN-konvensjonens ulike artikler.
* Regjeringen må sette mål om et universelt utformet Norge innen 2035, og et tilgjengelig Norge innen 2025.
* Regjeringen må ta tidsmålene inn i neste handlingsplan for universell utforming, og avsette midler til gjennomføringen i de årlige statsbudsjettene.
* Kommunal- og moderniseringsdepartementet (KMD) må pålegge kommuner og fylkeskommuner å utarbeide egne planer for universell utforming innen 2022.

# Norges forpliktelser

Likestillings- og diskrimineringsloven og kravene til universell utforming i norsk lovverk er ikke i tråd med FN-konvensjonen om rettighetene til mennesker med nedsatt funksjonsevne (CRPD)[[4]](#footnote-4). Dette gjelder særlig tilretteleggingsplikten og krav til universell utforming, noe som bremser arbeidet med å bygge ned samfunnsskapte barrierer og bringer oss lenger fra målet om for et universelt utformet Norge.

**FN-konvensjonen for rettighetene til mennesker med nedsatt funksjonsevne (CRPD)**

CRPDhar gjennomgående beskrivelser av universell utforming og tilgjengelighet på flere samfunnsområder:

*Artikkel 8 pålegger staten å treffe tiltak for økt bevisstgjøring i hele samfunnet, om mennesker med nedsatt funksjonsevne og bekjempe negative holdninger og fordommer og øke bevissthet om hvordan funksjonshemmede bidrar i samfunnet.*

*Artikkel 9 sier at samfunnet skal identifisere og fjerne hindringer som vanskeliggjør tilgjengeligheten til bygninger, transport og arbeidsplasser.*

*Artikkel 10 omtaler retten til en personlig mobilitet som gir størst mulig uavhengighet.*

*Artikkel 21 omtaler funksjonshemmedes rett til ytringsfrihet, meningsfrihet og til å kunne kommunisere på lik linje med andre. Da diskriminerings- og tilgjengelighetsloven ble innført valgte man å ikke ta inn rett til informasjon. Dette skulle utredes senere, men 10 år etter er det enda ikke tatt inn i loven.*

*Artikkel 30 erkjenner alles rett til å delta i alle former for kulturliv, og formidling av kunst og kultur må være universelt utformet.*

*Artikkel 29 sikrer funksjonshemmede politiske rettigheter på lik linje med andre, og full deltakelse i det politiske og offentlige liv.*

Under Norges høring i CRPD-komiteen i FN våren 2019, fikk norske myndigheter kritikk for blant annet manglende universell utforming og tilretteleggingstiltak. Kommunal ulikhet, svakt diskrimineringslovverk og en omtale av funksjonshemmede preget av sykdoms- og pasientperspektiver, er blant bekymringene fra FN-komitéen.

**FNs bærekraftsmål – leave no one behind**

Bærekraftsmålene[[5]](#footnote-5) skal sikre likebehandling, og at ingen skal bli hengende etter andre i utvikling og muligheter. Ikke-diskriminering er en av grunnpilarene, og statene er pålagt å undersøke og ta tak i ulikheter og forskjellsbehandling, og å handle inkluderende og progressivt. FFO vil jobbe for at universell utforming blir et perspektiv i Norges implementering av bærekrafts-målene.

**Likestillings- og diskrimineringsloven**

Likestillings- og diskrimineringsloven har en rekke paragrafer om universell utforming og tilgjengelighet:



Loven har likevel klare begrensninger og svakheter. Flere viktige områder er utelatt. «Uforholdsmessig byrde» er ikke klart definert, og setter en stopper for prosjekter hvor universell utforming burde vært et klart krav under gjennomføringen. Teknisk forskrift til Plan- og bygningsloven TEK17 er en minimumsstandard, som ikke gir gode løsninger for alle.

**FFOS ANBEFALINGER:**

* Dagens hull i diskrimineringslovgivningen må tettes gjennom å stille krav om universell utforming av varer, tjenester og informasjon, samt til arbeidsbygg og IKT-systemer på arbeidsplasser.
* Begrepet «uforholdsmessig byrde» må fjernes fra loven.
* TEK17 må forbedres på universell utformingsområdet.

# Bygg må prioriteres

*Jeg må alltid tenke gjennom på forhånd hvor jeg kommer inn og ikke. Det er praktisk å dra på kjøpesentre, mens i Oslo sentrum og Grünerløkka er det mange butikker og restauranter jeg ikke kommer inn i. Det begrenser mitt sosiale liv, da alt må planlegges og sjekkes ut på forhånd. Min elektriske rullestol kan ikke løftes, og det er tungvint å ta med skinner rundt. Da jeg skulle i jobb, tenkte jeg det var lurt å søke i større firmaer som kan tilrettelegge. Det har fungert, og de jeg ble ansatt av har blant annet satt inn døråpnere og tilpasset HC-toalett med hjelpemidler jeg trengte.*

*Karin (muskelsyk)*

I *Regjeringens handlingsplan for universell utforming 2015-2019*, som skal gjelde ut 2020 [[6]](#footnote-6), slås det fast at kun syv prosent av offentlige bygninger i norske kommuner har tilgjengelig inngangsparti for personer med nedsatt bevegelse, og en av fem har tilgjengelig inngangsparti for personer med nedsatt syn[[7]](#footnote-7). Det er graverende. Vi forventer at den neste handlingsplanen tar tak i dette, og også har tiltak for å følge utviklingen.

Selv om universell utforming handler om å åpne samfunnet for alle, har det i realiteten handlet mye om å tilrettelegge for bevegelseshemmede, synshemmede og hørselshemmede. Nye bygg tilfredsstiller stort sett kravene til rullestolbrukere, og de er også blitt bedre for syns- og hørselshemmede – selv om noe gjenstår. Tilretteleggingen for personer som er sensitive for visuelle og auditive inntrykk, er derimot nærmest fraværende.

Nye trender innen design og materialvalg er styrende for nye bygg. Det gjøres i liten grad funksjonsvurdering opp mot prinsippene om universell utforming av bygg. Mange kulturbygg og konsertsteder er ikke tilgjengelige, det samme gjelder idrettsanlegg og festivalområder. For å bidra til at de gode løsningene velges, mener FFO at *Norsk standard for universell utforming av bygg* (NS11001-1:2018) og uteområder må bli gratis og tilgjengelig for utbyggere. TEK 17 er foreskrevet minstestandard, men den sikrer ikke gode nok løsninger i bygg som ivaretar alle.

Siden 2009[[8]](#footnote-8) er det stilt krav om universell utforming av alle nye bygg, uteområder og IKT i Norge, og alle virksomheter rettet mot allmennheten skal jobbe for universell utforming i sin virksomhet. Dette siste har vært en sovende paragraf, og virksomhetene har ikke måttet rapportere på dette. Videre mangler det krav om universell utforming av alt som allerede finnes av bygg, uteområder og transport, samt til informasjon, varer og tjenester. Effektive sanksjonsmuligheter og insentiv-ordninger mangler også.

FFO mener KMD må innføre en statlig ordning med delfinansiering ved oppgradering av offentlige bygg i norske kommuner og fylker, for å sikre at dette blir gjennomført.

**Skolebygg**

Ett av bærekraftsmålene gjelder utdanning, og slår fast at statene skal «sikre inkluderende, rettferdig og god utdanning og fremme muligheter for livslang læring». [[9]](#footnote-9) Universell utforming av undervisningsbygg er sentralt for å sikre at mennesker med funksjonshemning og kronisk sykdom kan gjennomføre et utdanningsløp på linje med andre, sammen med andre – fra barnehage til ferdig universitetsgrad. FFO mener derfor at skolebygg må prioriteres. Veikart for universell utforming av nærskoler 2030[[10]](#footnote-10) beskriver på en god måte hvordan man kan komme i mål dersom man følger en tidfestet plan med logiske tiltak, og at dette er samfunnsøkonomisk lønnsomt[[11]](#footnote-11). Mange norske skoler, barnehager og andre bygg har dårlig lydmiljø og inneklima, noe som må prioriteres i oppgraderingsarbeidet.

Det har vært mye fokus på pedagogisk tilrettelegging for ulike grupper på skolene, men ikke så mye på fysisk tilrettelegging. Men de fysiske forholdene i miljøet rundt disse elevene kan ha stor betydning for trivsel, konsentrasjon og læring.

I forslag til ny opplæringslov[[12]](#footnote-12) foreslås det en individuell rett for elever til tilrettelegging av det fysiske miljøet på skolen de går på. Det er veldig bra, og et stort fremskritt som FFO støtter helhjertet. Vi vil jobbe for at dette forslaget går gjennom, og at alle elevgrupper synliggjøres og ivaretas i dette.

**VÅRE ANBEFALINGER:**

* Kommunal- og moderniseringsdepartementet (KMD) må komme med en forskrift for når eksisterende bygg, anlegg og infrastruktur skal være universelt utformet.
* KMD må innføre en statlig ordning med delfinansiering av oppgradering av offentlige bygg i norske kommuner og fylker til universell utforming.
* KMD må sørge for at personer med kognitive og sensoriske vansker ivaretas i planlegging og oppføring av offentlige bygg.
* Veikart for universell utforming av nærskoler 2030 [[13]](#footnote-13) må gjennomføres og tilsvarende veikart må på plass for andre kategorier bygg frem til 2035.

# Transport

**Kollektivtransport er ikke for alle**

*For at jeg skal kunne reise kollektivt, må billettkjøp, sanntidsinformasjon og annen teknologi være universelt utformet. Jeg bruker ulike reiseapper, men få av dem er fullt ut universelt utformet. En stor utfordring er å komme på riktig transportmiddel, fordi bussene på mitt hjemsted ikke benytter utvendig annonsering. Veldig ofte går bussen fra meg. Tenk hvis det kunne blitt laget en app der jeg kan merke ut den bussen jeg skal på, og appen gir beskjed til meg når bussen kommer og til bussjåføren om at jeg står på holdeplassen!*

*Ida (synshemmet)*

Det gjenstår mye for at kollektivtransporten skal bli universelt utformet. En undersøkelse viser at 46 prosent av funksjonshemmede mener transport er en utfordring i hverdagslivet[[14]](#footnote-14). Det stilles krav om universell utforming av nytt transportmateriell og infrastruktur, og de nye togene til Bane Nor er utformet i tråd med kravene. Men bare et fåtall stasjoner og plattformer er universelt utformet, og mange har også en lang vei å gå før de er tilgjengelige[[15]](#footnote-15).

Få plattformer har en høyde som gir direkte innstigning i togene. Ombordstigning er en gjennomgående utfordring i transportsektoren, og det stilles ikke krav om dette i lovverket. Selv om mange av de store lufthavnene har god universell utforming, er ombordstigning i flyene en utfordring der det ikke er passasjerbroer. Assistanseordninger på flyplasser fungerer stort sett greit, men for kollektivtransporten for øvrig er assistanse tilfeldig og mangler helhet.

Tidligere nasjonale transportplaner (NTP) har hatt universell utforming som hovedmål, men ambisjonen ble redusert i gjeldende transportplan (2018-2027). Tilskuddsmidlene som har vært avsatt til formålet er ikke blitt brukt opp. Konsekvensen er at mange funksjonshemmede ikke kan benytte kollektivtransport.

Universell utforming av kollektivtransporten innebærer blant annet at informasjon gis både visuelt og auditivt. Gode høyttalere, monitorer med stor skrift, og gode lysforhold letter forståelsen og vil være et gode for alle reisende. Apper gjør reisen enklere for alle, og er svært verdifulle for funksjonshemmede. Beacons (små bokser som sender ut informasjon til mobiltelefoner og andre enheter som befinner seg i nærheten) kan bidra til at blinde lettere kan finne frem på togstasjoner for eksempel. I nødsituasjoner er universelt utformet informasjon særlig viktig.

Nye, utfordrende situasjoner skapes med stille lufthavner, automater med touchscreen og el-biler som ikke lager lyd. Det må finnes løsninger på dette som fungerer for alle.

**TT-ordningen**

Selv om universell utforming av transportsektoren realiseres, vil det være noen som ikke kan reise kollektivt. For å sikre alle likestilling og mulighet til et aktivt sosialt liv, er det viktig med gode alternative transportløsninger.

Nasjonal TT-ordning har kommet i tillegg til den fylkeskommunale ordningen og har til nå særlig vært innrettet mot synshemmede og rullestolbrukere. Som organisasjon for 84 ulike organisasjoner, er FFO opptatt av at ordningen skal gjelde også andre funksjonshemmede som ikke kan benytte seg av kollektivtransport. Når ordningen er blitt nasjonal, og alle fylkene er med, må departementet tydeliggjøre prinsippet om individuell behovsprøving på grunnlag av funksjonsgrad for å motta utvidet TT-transport. FFO mener ordningen må rettighetsfestes og forvaltes av NAV.

**VÅRE ANBEFALINGER:**

* Mål og innsatser i Nasjonal Transportplan må samordnes med den kommende handlingsplanen for universell utforming, og forpliktende tidsfrister må innføres på de ulike transportområdene.
* Assistanse må tilbys i hele reisekjeden.
* Fullfinansiering av nasjonal TT-ordning må sikres, og det må innføres individuell vurdering av behov uavhengig av type funksjonshemning
* Ordningen bør rettighetsfestes og forvaltes av NAV.

# Inkluderende IKT

*Jeg studerer på BI, og for meg er talesyntese en viktig tilrettelegging. Men BI tilbyr ikke dette, og gir meg på eksamen tilbud om at en pensjonist leser opp teksten høyt for meg – med alle mine feil. Dette synes jeg er hårreisende, og brudd på min rett til en individuell vurdering. Det er mange som har lese- og skrivevansker, men jeg føler at jeg er den første på BI med dette. At de ikke har denne kunnskapen, gjør min studiehverdag utfordrende. Jeg bruker krefter og energi på dette som jeg burde brukt på å studere. Nå vil jeg klage til sivilombudsmannen.*

*Marianne (dysleksi)*

Til tross for økt interesse og fokus, er svært mange eksisterende IKT systemer, nettsider og apper fortsatt ikke universelt utformet.

Det stilles krav til universell utforming av alt nytt, og til eksisterende IKT innen 2021[[16]](#footnote-16) – med noen unntak. Videre stilles det krav om at alle virksomheter rettet mot allmennheten må jobbe for universelt utformede nettløsninger.

En undersøkelse fra 2018[[17]](#footnote-17) viser at 72 prosent av statlige virksomheter hadde en IKT- eller digitaliseringsstrategi, men kun 55 prosent hadde universell utforming som del av strategien. Undersøkelser av nettsider viser at de som er anskaffet og utviklet etter at regelverket trådte i kraft (heldigvis) skårer høyere enn eldre nettsider.

Digitaliseringsdirektoratet overvåker arbeidet med universell utforming av IKT, men har ikke nok ressurser. Det er behov for mer kunnskap om hvordan og hvorfor universell utforming må være en del av all teknologiutvikling. Utviklere må ha kunnskap om universell utforming, og kvalitetssikre produktene gjennom brukertesting. Standarden *Universell utforming - brukermedvirkning* og IKT[[18]](#footnote-18) er et verktøy produktutviklere kan benytte for å skape universelt utformete produkter.

Diskriminerings- og tilgjengelighetsloven og IKT-forskriften stiller krav til de fysiske løsningene og programvaren, men ikke til innholdet. Dette får store konsekvenser for tilgangen til informasjon. For eksempel viser en undersøkelse [[19]](#footnote-19)at mange synshemmede ikke kan benytte IKT-systemene i den bedriften de jobber i, og slutter i jobben.

Digitale systemer skaper hindringer og utenforskap i samfunnet for mange med afasi og andre kognitive funksjonsnedsettelser. De digitale systemene har gjort det enda vanskeligere for mange å booke billetter, bestille legetimer, bruke banktjenester, søke jobb eller kommunisere med det offentlige uten assistanse. En av utfordringene er at de digitale systemene ikke er tilpasset og testet for alle grupper. Dette er et problem, både når det gjelder demokrati, deltakelse og tilgjengelighet. Kommunal- og moderniseringsdepartementet må derfor sørge for at de retningslinjer og standarder som finnes for universell utforming blir benyttet, og at det blir utført brukertester før digitale systemer introduseres.

Digitale løsninger som brukes av NAV, helsetjenester og andre offentlige etater, skyver personvern og sikkerhet foran kravet om universell utforming. Det brukes videokonferanseløsninger i helsetjenesten hvor det ikke er mulig å benytte tegn-, eller skrivetolk. Kommunikasjon med skriftlige løsninger eller bruk av kamera og videokonferanser der det er adgang til å ringe, blir ikke prioritert. For eksempel kan ikke hørselshemmede chatte med tolketjenesten for hørselshemmede eller med hjelpemiddelsentralen.

Universell utforming er en menneskerett, og kan ikke uten videre vike for personvern og sikkerhet der det er rom for å utvikle nye og bedre løsninger.

**VÅRE ANBEFALINGER:**

* KMD må påse at virksomheter rettet mot allmennheten jobber systematisk for at deres kommunikasjon og informasjon er universelt utformet.
* Kulturdepartementet (KUD) må ta ansvar for at krav om teksting, syns- og tegnspråktolking av innhold på alle kulturarenaer, medier og flater innføres gradvis.
* Myndighetene må stimulere til forskning og utvikling av universelt utformet IKT og velferdsteknologi.
* KUD må sikre at retten til skrive- og tegnspråktolkning tas inn i diskrimineringslovgivningen.
* Arbeids- og sosialdepartementet (ASD) må avsette midler til å videreutvikle talegjenkjennende teknologi og gjøre det mer tilgjengelig til en overkommelig pris.
* Det er behov for en juridisk gjennomgang av forholdet mellom personvern, sikkerhet og universell utforming av digitale kommunikasjonsløsninger.

# Aktiv fritid for alle

*For meg er det utfordrende å kunne være en del av et sosialt fellesskap med venninner og kolleger. Jeg kan ikke bare gå på teater sammen med dem. Jeg må bestille skrivetolk fra NAV og følge opp en slik prosess, og jeg må sjekke om teateret har teleslynge. Selv om de har det, må jeg sjekke at den virker. Ofte gjør den ikke det, fordi den ikke vedlikeholdes. Det er ikke alltid man får skrivetolk heller. Terskelen for å gå på teater er ganske høy. Jeg blir heller hjemme.*

*Marte (hørselshemmet)*

Undersøkelsen *«Det viktigste er å delta»[[20]](#footnote-20)* viser at ca. 17 prosent utestenges fra kultur og fritidsarenaen på grunn av funksjonshemming eller kronisk sykdom. Små og store hindre står i veien for deltakelse: manglende transport- og parkeringsmuligheter, manglende tilgjengelighet og universell utforming, mangelfulle assistanseordninger, negative holdninger og fordommer og mangel på informasjon, for å nevne noen.

Det største hinderet er mangel på informasjon om tilgjengelighet. Det er vanskelig, og i mange tilfeller umulig, å finne slik informasjon. God informasjon ville gjort det mye enklere å delta for veldig mange. Det er informasjon som kan legges ut på nettsidene til butikker, spisesteder, arrangementer og kulturtilbydere, og kanskje på sikt også standardiseres.

Norge er forpliktet til å sikre døve tilgjengelighet gjennom tegnspråk. Det må stilles krav om dette også for kultur og idrettsarrangementer. England har slike krav i sin Disability Discrimination Act. Her stilles det krav om at for eksempel teatre av en viss størrelse skal ha tilbud om tolkede stykker. Samme krav må stilles til norske kultur- og idrettsarrangementer. Det er rimelig å stille høyere krav til teksting av arrangement enn til syns- og tegnspråktolking, da teksting er noe alle kan ha nytte av.

Det er helt sentralt for tilrettelegging av kultur og idrettsarrangementer at regjeringen innfører et diskrimineringsvern på tjenester. Da kan myndighetene stille strengere krav til de større kulturinstitusjonene om tilgjengelig innhold gjennom teksting og tolking.

Synstolking og lydteksting gjør filmer, TV-programmer og videosnutter tilgjengelige.

For de med behov for assistanse er ledsagerordningen viktig. Ikke alle tilbyr ordningen, og det er en barriere at ikke alle kan bestille billetter til ledsager på nett. FFO mener at elektroniske ledsagerbevis må innføres for å møte denne utfordringen. Arbeidet med dette er igangsatt og følges opp av Bufdir.

**Klart språk**

Kommunikasjonen fra mange offentlige instanser som sykehus, NAV og kommunale etater har ofte et utilgjengelig og byråkratisk språk, og kan være utfordrende å lese og forstå for mange. Men det er ekstra utfordrende for de med kommunikasjonsutfordringer og kognitive skader, som for eksempel afasi. FFO vil jobbe for at språket i kommunikasjonen fra det offentlige skal bli enklere og mer forståelig – altså mer universelt uformet.

Det finnes gode eksempler på dette. Her hjemme jobber Direktoratet for forvaltning og økonomistyring (DFØ)[[21]](#footnote-21) med klarspråk i staten, og Afasiforbundet i Sverige (afasi.se) har hatt et samarbeid med organisasjoner som Autismeforeningen og Dysleksiforbundet om uttesting av hva som skal til for at en tekst blir lett å lese.

«Informasjon for alle»[[22]](#footnote-22) inneholder mange enkle og gode prinsipper for å gjøre informasjon både lett å lese og å forstå. Det er også anbefalinger for lydmeldinger, videoer og nettsteder. Mye vil bli enklere å forstå både for mennesker med utviklingshemning og andre om prinsippene tas i bruk.

**VÅRE ANBEFALINGER:**

* Kulturdepartementet (KUD) må sikre at kultur- og idrettsarenaer og bygg er tilgjengelige for alle.
* KUD må sørge for at alle planer og strategier for deltakelse i idrett og på fritidsarenaer må fokusere på inkludering av funksjonshemmede. Det må stilles krav om tilgjengelighet for funksjonshemmede til de ansvarlige når det gis støtte til idrett, kultur og fritidstiltak.
* KUD må sørge for å lovfeste og utvide den kommunale ordningen med ledsagerbevis på attraksjoner og offentlig transport, og mulighet for å bestille billetter for ledsagere på nett.
* KUD må sørge for en økning av tilgjengeligheten til TV-programmer, filmer og ulike kultur- og idrettsarrangementer gjennom teksting, tegnspråktolking og bedre tilrettelegging av lyd.
* KUD må få på plass standardisert informasjon om tilgjengelighet for butikker, kultur- og idrettsarenaer og spisesteder, kanskje som en utvidelse av sertifiseringsordningen «Tilgjengelighetsmerket», som norske konsertarrangører står bak.
* KUD må sikre retten til skrive- og tegnspråktolkning i diskrimineringslovgivningen.

# Alle må kunne delta i demokratiet

*Når jeg skal stemme får jeg tilgang til punktmerkede stemmesedler, men jeg kan ikke kumulere i listen slik andre kan. Muligheten til å stemme elektronisk vil gjøre valgsituasjonen helt tilgjengelig for meg, og jeg kan da også gjennomføre hemmelig valg.*

*Ida (synshemmet)*

Det er store kvalitetsforskjeller i norske kommuner rundt gjennomføringen av valg. Ved stortingsvalget i 2013, hadde 3 prosent av kommunene ikke vurdert valglokalenes tilgjengelighet i forkant av valget. Ved valget i 2019 oppga 86 prosent av kommunene at alle valglokalene hadde ett eller flere valgavlukker som var universelt utformet. De 25 kommunene som oppgir at ikke alle lokalene var universelt utformet, oppgir at totalt 41 lokaler ikke var universelt utformet. Dette er uheldig.

Ved stortingsvalget i 2013 ble det også gjennomført et forsøk med elektronisk stemmegivning via internett i 12 kommuner. Forsøket ble evaluert og viste positive resultater[[23]](#footnote-23). Likevel ble ordningen kuttet. Muligheten til å stemme elektronisk fører til at flere kan gjennomføre hemmelige valg – en helt fundamental rettighet i Norge. Det kan være avgjørende for valgdeltagelse for noen. Valgmedarbeidere har for liten kunnskap om lovverket. Det fører til at mange ikke får stemt fordi de blir avvist. Vi mener at velgere med behov for assistanse selv må kunne velge hvem som skal bistå dem under stemmegivningen. Valglovutvalget, som nettopp har avgitt sin rapport[[24]](#footnote-24), går ikke inn for innføring av elektroniske valg, men foreslår at velgere med behov for assistanse selv kan velge sin ledsager i valgavlukket. Det mener FFO er viktig.

**VÅRE ANBEFALINGER:**

* Valglokaler og lokaler for politiske møter må være tilgjengelige og det må legges til rette for å tilby tolketjenester og annen bistand i forbindelse med politiske møter.
* KMD må innføre en ordning med elektronisk valg så raskt som mulig.
* Opplæring av valgmedarbeidere om lovverket må bedres.
* Velgere med behov for assistanse må selv kunne velge hvem som skal bistå dem under stemmegivningen.
* De politiske partiene må sikre likestilling og ikke-diskriminerende politiske arenaer.
* Ordningen med arbeids- og utdanningsreiser må utvides til å gjelde politisk deltakelse.

# Sikkerhet og tilgjengelig informasjon i nødsituasjoner

*Jeg er redd for at jeg ikke skal få det med meg hvis det skjer en uforutsett hendelse. Jeg kikker ofte rundt meg, og prøver å tolke menneskene jeg ser. Er alt normalt, eller er det i ferd med å skje noe? Jeg slapper aldri helt av, og det er ganske slitsomt.*

*Marte (hørselshemmet)*

Ulike grupper funksjonshemmede er svært utsatt ved ulykker, brann og andre uforutsette hendelser på grunn av manglende universell utforming. Både ved behov for evakuering fra bygninger og fra transportmidler ved nødsituasjoner er dagens informasjons- og evakueringsløsninger ofte for dårlige.

Eksempelvis ved brann i en bygning med flere etasjer, tas heisen ut av drift og rullestolbrukere blir innestengt. Da må man ha alternative evakueringsløsninger.

Hørselshemmede kan ha problemer med å høre en alarm og er avhengig av blinkende lys for å bli varslet. Noen gode løsninger for denne gruppen finnes allerede ved at eksempelvis enkelte hoteller tilbyr hørselshemmede en vibrerende innretning som legges under hodeputa om natten og aktiviseres når en nødsituasjon oppstår. Gode varslingssystemer og evakueringsløsninger som ivaretar alle må være på plass når nødsituasjoner oppstår.

Funksjonshemmede må derfor inkluderes i all utarbeidelse av beredskapsplaner slik at de får god informasjon i egnet format og sikrer at gode evakueringsrutiner er på plass.

**VÅRE ANBEFALINGER:**

* Justis- og beredskapsdepartementet og øvrige berørte departement må sikre at all informasjon om sikkerhet og beredskap blir gitt i et tilgjengelig format, som ivaretar alle gruppers behov.
* Det må sikres at personer med funksjonsnedsettelser er involvert i utarbeidelse av beredskapsplaner ved nødsituasjoner. Regjeringen må påse at alle bygg og transportmidler har evakueringsutstyr- og rutiner slik at alle med nedsatt bevegelse sikres en trygg evakuering.

1. <https://bufdir.no/Bibliotek/Dokumentside/?docId=BUF00004557> [↑](#footnote-ref-1)
2. <https://osloeconomics.no/wp-content/uploads/Samfunns%C3%B8konomisk-analyse-universelt-utformet-grunnskole-2030.pdf> [↑](#footnote-ref-2)
3. <https://bufdir.no/uu/Nytt/evaluering_av_regjeringens_handlingsplan_for_uu_klar/> [↑](#footnote-ref-3)
4. <https://www.regjeringen.no/no/tema/likestilling-og-inkludering/likestilling-og-inkludering/konvensjoner/fn-konvensjonen-om-rettar-til-menneske-med-nedsett-funksjonsevne-crpd/id2426271/> [↑](#footnote-ref-4)
5. <https://www.fn.no/Om-FN/FNs-baerekraftsmaal> [↑](#footnote-ref-5)
6. <https://bufdir.no/contentassets/9338f581401c418294207d836533acf9/regjeringens_handlingsplan_for_uu.pdf> [↑](#footnote-ref-6)
7. Bufdir: Levekårsstatus for personer med nedsatt funksjonsevne. [↑](#footnote-ref-7)
8. <https://lovdata.no/dokument/LTI/lov/2008-06-20-42> [↑](#footnote-ref-8)
9. <https://www.fn.no/om-fn/fns-baerekraftsmaal> [↑](#footnote-ref-9)
10. <https://www.google.com/search?q=veikart+for+universell+utforming+av+n%C3%A6rskolen+2030&rlz=1C1GCEU_noNO821NO821&oq=veikar&aqs=chrome.1.69i57j35i39j0l6.4983j0j4&sourceid=chrome&ie=UTF-8> [↑](#footnote-ref-10)
11. <https://osloeconomics.no/wp-content/uploads/Samfunns%C3%B8konomisk-analyse-universelt-utformet-grunnskole-2030.pdf> [↑](#footnote-ref-11)
12. <https://www.regjeringen.no/no/dokumenter/nou-2019-23/id2682434/> [↑](#footnote-ref-12)
13. <https://bufdir.no/Bibliotek/Dokumentside/?docId=BUF00004557> [↑](#footnote-ref-13)
14. Bufdir: Levekårsstatus for personer med nedsatt funksjonsevne. [↑](#footnote-ref-14)
15. Bare 28 av 328 stasjoner er universelt utformet og kun 91 er tilgjengelige i 2019 ifølge Prop. 1S (2019-2020) Samferdselsdepartementet. [↑](#footnote-ref-15)
16. <https://lovdata.no/dokument/SF/forskrift/2003-05-21-630> [↑](#footnote-ref-16)
17. Statistisk sentralbyrå [↑](#footnote-ref-17)
18. NS 11040:2013. [↑](#footnote-ref-18)
19. <https://www.blindeforbundet.no/om-blindeforbundet/filer-undersokelser/teknologiens-ambivalens-for-arbeidstakere-med-nedsatt-syn> [↑](#footnote-ref-19)
20. FFO 2019 [↑](#footnote-ref-20)
21. Tidligere DIFI – Direktoratet for forvaltning og IKT [↑](#footnote-ref-21)
22. <http://www.nfunorge.org/Om-NFU/Nyheter/Informasjon-for-Alle/> [↑](#footnote-ref-22)
23. Segaard, S. B., & Saglie, J. (2012). Evaluering av forsøket med e-valg 2011. (ISF Rapport nr. 3, 2012). Oslo: Institutt for samfunnsforskning. [↑](#footnote-ref-23)
24. <https://www.regjeringen.no/no/dokumenter/nou-2020-6/id2703131/> [↑](#footnote-ref-24)